Gholf: Rory mik weer na eerste plek in wêreldgholfDie Noord-Ier, Rory McIlroy. (Foto: Mike Ehrmann / AFP) Rory McIlroy van Noord-Ierland staan op die rand daarvan om die eerste keer sedert 2020 weer die mantel as die wêreld se voorste gholfspeler by die Amerikaner Scottie Scheffler oor te neem. McIlroy, wat tellings van 66, 67 en 67 in die eerste drie rondes van die CJ-bekertoernooi op die Congaree-baan in Kalifornië aangeteken het, loop op 200 houe (-13) met een hou voor die Spanjaard Jon Rahm, Kurt Kitayama van Amerika en Kyoung-Hoon Lee van Korea, wat almal op 201 (-12) geëindig het. As McIlroy, wat reeds agt keer by vorige geleenthede die wêreld se voorste speler was, kan vasbyt, sal hy bo Scheffler inskuif as die Amerikaner nie tussen die voorste 35 spelers eindig nie. Dit sal ook die nodige skietgoed vir die Amerikaanse PGA-base in hul hewige magstryd teen Greg Norman se LIV-gholfreeks gee, want McIIroy is die PGA se voorprater met sy kritiek jeens die LIV-reeks. Scheffler slaan Sondagaand in die laaste ronde saam in die 47ste posisie af op 213 (gelyk aan baansyfer) nadat hy tellings van 71, 68 en 74 op sy telkaart ingevul het. Amerika se Aaron Wise en Taylor Moore is in die gesamentlike vyfde posisie op 201. Suid-Afrika se Christiaan Bezuidenhout is in die 63ste posisie op 216 houe (+3). * In Majorka in Spanje loop die Duitser Yannik Paul en Ryan Fox van Australië op 197 (-16) saam voor ná die derde ronde van die Mallorca-ope. Fox, wat oor ŉ paar weke in Suid-Afrika se Nedbanktoernooi speel, het 65 houe in die derde ronde aangeteken. Hulle word gevolg deur Dale Whitnell van Engeland en sy landgenoot Marcus Armitage (albei op 199, -14). Nog ŉ Engelsman, Richard Mansell, wat 61 houe in die derde ronde aangeteken het, is op 200 houe in die vyfde posisie. Suid-Afrika se Justin Walters, Louis de Jager en Brandon Stone het met 207 houe (-6) heel skaflik gevaar, met Daniel van Tonder (208, -5), Richard Sterne (210, -3) en Darren Fichardt op 213 (gelyk aan baansyfer) verder terug. * In die LPGA-toernooi wat in Busan in Korea gespeel word en deel is van die Amerikaanse PGA-reeks vir vroue, loop die Nieu-Seelander Lydia Ko ná nege putjies in die laaste ronde voor (-17). Sy word gevolg deur Hy-Jong Kim van Korea en Andrea Lee van Amerika (albei -15). Suid-Afrika se Paula Reto, wat in die laaste ronde met 62 houe geskitter het, het op -9 geëindig, met Ashleigh Buhai op +2.